Skopun på slutten av 1800-tallet.  Foto: Generalstabens topografiske Afdeling 
**Skopun** (IPA: [ˈskoːpʊn], dansk: *Skopen*) er den nordligste bygden på Sandoy på Færøyene. Skopun er eneste bygd i den 9 km² store kommunen med samme navn, og ligger ved Skopunarfjørður.

Historie
--------

Stedet skal ha vært bebodd allerede i vikingtiden, men senere fraflyttet. Jorden tilfalt grunneiere på Sandur på sørkysten frem til den nåværende bygden ble grunnlagt som en *niðursetubygd* i 1833/1834. Initiativet ble tatt av amtmann Frits Tillisch, som ønsket en nordlig havn på Sandoy og fant en passende kandidat som nybygger fra Hestur. Tradisjonelt har innbyggerne i Skopun vært jordløse sjøfolk, noe som forklarer hvorfor bebyggelsen ligger så tett samlet.

Skopunar kirkja ble oppført i 1897 med materialer fra den revne kirken i Vestmanna. Kirken ble senere utvidet i 1960. Gravplassen ligger innenfor grensene til nabokommunen Sandur.

Samfunn
-------

Den fremste næringsveien i bygden er fiskeriet, etterfulgt av offentlig og privat tjenesteyting.

Folkeskolen i Skopun ble bygd i 1943 og ombygd i 1982, og hadde 27 elever i skoleåret 2012/2013. Mellomtrinn og ungdomstrinn er felles for hele Sandoy og lokalisert på Sandur.

Politisk var Skopun en bastion for Sjálvstýrisflokkurin i første halvdel av 1900-tallet, ofte med 90 % av stemmene i valg, noe som delvis forklares med lærer og lagtingsmann Johan Hendrik Poulsens stilling i lokalsamfunnet. Siden har Javnaðarflokkurin og Tjóðveldi vunnet stor oppslutning. Den mest sentrale lagtingsmannen fra Skopun i nyere tid er Gerhard Lognberg, som i stor grad tok med seg velgerne fra Javnaðarflokkurin til Sambandsflokkurin da han selv meldte overgang dit i 2014.

### Demografi

Her følger en oversikt over utviklingen i folketallet:

| År | Folketall | År | Folketall |
| --- | --- | --- | --- |
| 1960 | 568 | 1990 | 600 |
| 1966 | 543 | 1995 | 541 |
| 1970 | 516 | 2000 | 489 |
| 1977 | 570 | 2005 | 480 |
| 1983 | 606 | 2013 | 470 |

### Samferdsel

Den første veiforbindelsen mellom to bygder på Færøyene ble anlagt mellom Skopun og Sandur i 1926. Havnen i Skopun ble påbegynt i 1924 og ferdigstilt i 1926. Den har blitt forbedret og utvidet mange ganger på grunn av de vanskelige værforholdene. I 1982 fikk havnen en sjøport som kan stenges når været er dårlig.

Skopun hadde lenge fergeforbindelse med Tórshavn og senere med Gamlarætt på Streymoy. Høsten 2004 undersøkte man første gang mulighetene for å anlegge en undersjøisk tunnel mellom Skopun og Gamlarætt. Sandoyartunnilin ble åpnet før jul i 2023.

Kjente personer fra Skopun
--------------------------

* Johan Hendrik Poulsen (1869–1954), politiker (Sj.)
* Peter Mohr Dam (1898–1968), politiker (Jv.)
* Niels Winther Poulsen (1902–1990), politiker (Sj.)
* John Petersen (1948–), politiker (Ff.)
* Gerhard Lognberg (1950–), politiker (Sb.)

Referanser
----------

1. ↑  .
2. ↑  Bjørk, Erik Arne (1968). «Eldsta søga Skopunar». *Úrval, Fróðskaparrit* **(færøysk)** (1): 3–37.
3. ↑  Hjalt, Edward (1953). *Sands søga* **(færøysk)**. Tórshavn. s. 95ff.
4. ↑  Nolsøe, P. (2. oktober 1950). «Tá Skopun varð endurbygd: Hvat skjølini sigur frá nýbúsetingini». *14. september* **(færøysk)**.
5. ↑  Gregoriussen, Jákup Pauli (1998). *Kirkjurnar í Føroyum* **(færøysk)**. 3. Velbastaður: Forlagið í Støplum. ISBN 99918-914-2-0.
6. 1 2 3 4  Kommununevndin (1998). *Frágreiðing um kommunur. Nýggj kommunal skipan í Føroyum* (PDF) **(færøysk)**. Tórshavn: Føroya landsstýri. s. 343–351. ISBN 99918-3-044-8. Arkivert fra originalen (PDF) 12. juni 2013. Besøkt 31. juli 2013.
7. ↑  «Fólkaskúlin, næmingatal skift á skúli, ár og flokk» **(færøysk)**. Hagstova Føroya. Arkivert fra originalen 16. januar 2014. Besøkt 31. juli 2013.
8. ↑  Wylie, Jonathan (1982). «The Sense of Time, the Social Construction of Reality, and the Foundations of Nationhood in Dominica and the Faroe Islands». *Comparative Studies in Society and History* **(engelsk)** (3): 438–466.
9. ↑  Jensen, Frants (21. desember 2023). «Í myndum: Framtíðin er komin til Sandoynna» **(færøysk)**. Kringvarp Føroya. Arkivert fra originalen 21. desember 2023. Besøkt 22. desember 2023.

Eksterne lenker
---------------

* (en) Skopun – kategori av bilder, video eller lyd på Commons Rediger på Wikidata

* (en) Skopun – galleri av bilder, video eller lyd på Commons Rediger på Wikidata
* «Skopun» **(dansk)**. faroeislands.dk.

Portal: Færøyene

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** GeoNames
 |